Moning.
Yu save, femili bilong yumi em i wanpela bikpela samting stret bilong yumi, a? Ating yumi ken i tok olsem, femili em i nambawan samting bilong yumi olgeta manmeri. Yumi save laikim femili bilong yumi tumas. Na dispela em i gutpela. Femili em i gutpela samting.
Long Rom 8:12-17 aposel Pol em i stori long femili bilong God na dispela femili i winim ol femili bilong yumi long dispela graun.
Long feitful wok bilong Jisas long diwai kros God i bin stretim pe bilong sin bilong ol planti manmeri, na Holi Spirit i kam long ol na Em i opim ai na ia na bel bilong ol, bai ol i ken i save long feitful wok bilong Jisas. Holi Spirit i mekim wok long bel bilong ol, bai ol i ken i save olsem, God i adoptim ol na God i kisim bek ol long feitful wok bilong Jisas long diwai kros. Holi Spirit i mekim wok olsem long laip bilong ol, na long dispela as, ol i tanim bel na ol i bilipim na trastim feitful wok bilong Jisas long diwai kros na ol i pas long Em. (Lukim Sande Baibel Toktok na lukim “Hanmak bilong Holi Spirit”.)
Long femili bilong God ol pikinini bilong God i save kolim God “Papa”. Long wanem, God Em i Papa bilong ol pikinini bilong Em long femili bilong Em. Lukim tok bilong aposel Pol long Rom 8:12-17 wantaim Efesus 1:4-5.
12 Ol brata, nau dispela tok mi mekim em i mas holim yumi. Yumi no ken i wokabaut long laik bilong olpela bel. Nogat. 13 Sapos yupela wokabaut long laik bilong olpela bel yupela bai dai. Tasol sapos long strong bilong Holi Spirit yupela i wok long mekim sin pasin i dai long bodi bilong yupela, orait yupela bai i stap laip. 14 Long wanem, manmeri i save bihainim stia bilong Spirit bilong God em i pikinini bilong God. 15 Olsem na, Holi Spirit Em i no kam long yupela bilong mekim yupela pret gen. Nogat. Holi Spirit Em i Spirit bilong mekim manmeri i kamap pikinini bilong God. Na Em yet i mekim yumi singaut, “Aba! Papa!” 16 Holi Spirit Em i pas wantaim yumi yet na dispela i save soim yumi olsem yumi pikinini bilong God. 17 Na sapos yumi pikinini bilong God, orait ol samting God i laik givim Krais yumi tu bai kisim. Em olsem tasol yumi mas kisim hevi wantaim Krais pastaim, na bihain yumi bai sindaun wantaim Em long glori bilong Em. Rom 8:12-17
Em [God] i bin lavim yumi. 5 Na long dispela as Em bin i makim yumi bilong adoptim yumi na mekim yumi kamap pikinini bilong Em long wok Jisas Krais i mekim. Efesus 1:4-5.
Na yumi save long pasin bilong adoptim pikinini. Sapos yu adoptim wanpela pikinini, orait dispela i minim olsem yu kisim em i kam insait long femili bilong yu yet, na bai yu lukautim em olsem yu yet i karim em.
Long ples bilong mipela (ol wait) taim mipela laik adoptim pikinini, orait mipela mas sainim ol pepa na mipela adoptim pikinini. Na taim mipela sainim pepa pinis, orait nau pikinini em i pikinini bilong mipela stret, na wanpela manmeri i no inap kam kisim bek. Nogat. Pepa i tok pinis olsem pikinini i bilong mipela tasol.
Em olsem na God Em i adoptim ol wanwan manmeri na Em i mekim ol i stap pikinini bilong Em na Em i stap Papa bilong ol. Dispela i olsem God i sainim olgeta pepa na Em i adoptim ol. Wankain olsem yumi adoptim pikinini, em nau, God Em i adoptim ol na Em i mekim ol pikinini bilong Em na Em i stap Papa bilong ol.
Sapos yumi bilipim na trastim God long kisim bek yumi long feitful wok bilong Jisas tasol, na yumi pas long Jisas, orait yumi ken i save olsem, Holi Spirit i bin opim ai na ia na bel bilong yumi na yumi pas long Jisas, na yumi ken i klia olsem, yumi pikinini bilong God na God Em i Papa bilong yumi na yumi singaut olsem, “Papa”.
God Em i “Paps” bilong yumi na yumi no ken i pret moa.
Yu save, taim God Em i adoptim yumi na taim Holi Spirit i opim ai ia bel bilong yumi na yumi pas long Jisas, orait God i bin mekim Em yet i kamap “Paps” bilong yumi. Em i mekim Em yet i kamap “Dedi” bilong yumi, Papa bilong yumi.
God Em i bikpela Jas bilong ol manmeri i givim baksait long Em na i trastim strong bilong ol yet. Bihain God bai mekim save long ol. Tasol God Em i no Jas bilong yumi i pas long Jisas. Nogat! God Em i “Paps” bilong yumi i pas long Jisas. Em i “Dedi” bilong yumi i pas long Jisas. Yumi no ken i pret moa long God na long bikpela kot bilong bihain. Long wanem? God Em i no Jas bilong yumi moa. Nogat. Nau Em i Paps bilong yumi, nau Em i “Dedi” bilong yumi na yumi pikinini bilong Em. (Lukim lain 15-17.)
Yumi i pas long Jisas yumi pikinini bilong God na bai yumi kisim olgeta samting Papa i laik givim Jisas. Yumi femili bilong God na samting Jisas i kisim, orait yumi tu bai kisim. Em olsem na, bihain bai yumi sindaun insait long glori bilong Jisas wantaim Jisas.
God i givim Holi Spirit long ol pikinini bilong Em, bai ol i ken i save long olgeta wok God i bin mekim long feitful wok bilong Jisas bilong kisim bek ol na bilong adoptim ol. God Em i Paps bilong ol na ol i pikinini bilong Em, na Holi Spirit i wok long givim ol dispela tingting long ol, bai ol i no ken i pret moa.
God Em i “Paps” bilong yumi na yumi kisim pasin bilong Em.
Lukim lain 12-14. Femili trutru bilong yumi i pas long Jisas em i narapela femili nau na paps bilong yumi Em i narapela “Paps”. Femili bilong yumi em i no ol lain bilong ples. Paps bilong yumi em i no wanpela man bilong ples. Nogat. Trupela Paps bilong yumi i pas long Jisas Em i God na trupela femili bilong yumi em i femili bilong God. Long dispela as yumi no ken i bihainim moa ol pasin bilong ples.
Paps Em i no adoptim yumi bilong yumi ken i pas yet long olpela paps na long olpela femili bilong yumi. Nogat. Yu tingim. Sapos yu adoptim wanpela pikinini na yu mekim gutpela wok long em na yu baim skul fi bilong em na yu givim kopi long em na yu lukautim em gut, tasol em i givim baksait long yu na em i hangre tumas long olpela paps na olpela femili bilong em, orait ating yu no inap amamas, a? Na wankain olsem. God Em i adoptim yumi na Em i Paps bilong yumi na long dispela as yumi mas tanim fes bilong yumi i go long Em na bihainim stia bilong Holi Spirit bilong Em.
Pasin bilong bihainim stia bilong Holi Spirit em i no rot bilong God i kisim bek yumi.
God i no kisim bek yumi na adoptim yumi bikos yumi bihainim stia bilong Holi Spirit. Nogat. God i kisim bek yumi pinis long feitful wok bilong Jisas long diwai kros. Holi Spirit i opim ai na ia na bel bilong yumi, bai yumi ken i save long rot bilong God i kisim bek yumi na yumi bilipim na trastim Jisas. Long dispela as yumi pas long Jisas na yumi bihainim stia bilong Holi Spirit.
Pasin bilong bihainim stia bilong Holi Spirit em i no rot bilong God i kisim bek yumi. Nogat. Em i mak bilong manmeri God i kisim bek pinis. Em i hanmak bilong wok bilong God long laip bilong ol pikinini bilong Em.
Tru, yumi feil manmeri na sampela taim bai yumi feil long bihainim gut stia bilong Holi Spirit. Em olsem, tasol, long bel bilong yumi, Holi Spirit bai skulim yumi olsem, “God i kisim bek yu long feitful wok bilong Jisas tasol, olsem na yu no ken i pret. Yu kirap na yu bihainim stia bilong Mi i go yet na yu wok yet long daunim sin long laip bilong yu.”
Em i Holi Spirit i mekim yumi singaut long Paps bilong yumi na yumi litimapim nem bilong Em na yumi tok tenkyu long Em long olgeta wok Em i bin mekim long feitful wok bilong Jisas bilong karamapim sin na feil bilong yumi. Dispela wok bilong Holi Spirit i strongim yumi long bihainim stia bilong Holi Spirit moa, na i strongim yumi long wok moa long daunim sin long laip bilong yumi. Na dispela i soim olsem Holi Spirit i stap insait long laip bilong yumi, na yumi pikinini bilong God.
Em olsem na, yumi i pas long Jisas, yumi no pret moa, na yumi wok long bihainim stia bilong Holi Spirit. Yumi amamas bikos yumi save olsem God i no save daunim manmeri i pas long Jisas.
Glenn.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn zho_Hans